Imtella' Jannar 2, 2021 - Aġġornata 2 Ta' Jannar, 2021 1:55pm Aktar minn 2,500 ruħ attendew party illegali fi Franza hekk kif il-pajjiż qed jipprova jrażżan l-imxija tal-coronavirus. L-avveniment f'maħżen kbir f'Lieuron qrib Rennes fi Brittany beda l-Ħamis u għadu għaddej. Għalih qed jattendu numru ta' żgħażagħ mir-Renju Unit u minn Spanja. Uħud mill-persuni li qegħdin għall-party, ġew fl-idejn mal-pulizija, qabbdu karozza u tefgħu oġġetti lejn il-pulizija li ppruvaw iwaqqfu l-avveniment. Indarbu minn tal-anqas tliet pulizija. Numru ta' żgħażagħ raqdu fil-karozzi u mbagħad irritornaw għall-party. Xi wħud qalu li qed jippjanaw li jibqgħu għall-party sal-Ħadd filwaqt li oħrajn qed jittamaw li jibqgħu sa nhar it-Tlieta. Ġie rrapportat li ftit kienu dawk li waqt l-avveniment qed jirrispettaw ir-regoli tad-distanza soċjali. Kien għall-ħabta tal-5.30 tas-Sibt filgħodu meta min kien qed jattendi l-party aċċetta li l-party spiċċa u bew jitilqu mill-post. Il-Ġimgħa, l-awtoritajiet Franċiżi qalu li ċċirkondaw il-post fejn kien qed isir il-party u kull min kien se jitlaq ħeġġewh biex jiżola lilu nnifsu għal sebat ijiem. Fuq Twitter, il-Ministru tal-Intern Franċiż Gérald Darmanin qal li l-pulizija qabdu trakkijiet li kienu qed iġorru tgħamir bħal ġenerators u speakers u li dwar il-każ infetħet investigazzjoni. Qal li nħarġu aktar minn 1,200 multa talli min mar għal party ma obdiex l-ordni li ma joħroġx mid-dar bejn it-tmienja ta' filgħaxija u s-sitta ta' filgħodu, ma libisx maskra u li attenda attività soċjali illegali.